
Adresez tuturor participanţilor la acest simpozion un cordial şi fratern 
salut, neputând fi prezent deoarece în aceste zile sunt ocupat şi cu celebra- 
rea celui de al doilea an aniversar de la alegerea la Pontificat a Papei Bene- 
dict al XVI-lea. 

A reflecta astăzi în România asupra identității creştine şi a valorilor 
europene înseamnă a conştientiza mai bine valoarea patrimoniului nostru, 
profund înrădăcinat în tradiția creştină — orientală şi occidentală —, cu va- 
lori pe care comunismul ateu nu a reuşit să le smulgă. Multe s-au spus şi 
s-au scris despre rădăcinile creştine ale continentului european, care, din 
păcate, nu au fost menţionate în mod explicit în proiectul de Constituţie 
pentru Europa, proiect care sperăm să fie reluat — şi, poate, inclus în con- 
textul său cu această referire creştină — până în anul 2009. 

Merită să fie citate referitor la aceasta cele exprimate recent — pe 24 mar- 
tie anul curent — de Papa Benedict al XVI-lea către participanţii de la întâl- 
nirea care a avut loc cu ocazia celebrării a 50 de ani a Tratatului de la 
Roma - care a dat viață actualei Uniuni Europene — promovat de COMECE: 


În cazul în care, cu ocazia celebrării a 50 de ani a Tratatului de la Roma, Gu- 
vernele Uniunii Europene doresc să se apropie de cetățenii lor, cum ar putea 
oare să excludă un element esenţial al identităţii europene cum ar fi creştinis- 
mul, căruia o vastă majoritate a lor continuă să se identifice? 

Nu pare surprinzător faptul că, atunci când intenționează să se prezinte ca o 
comunitate de valori, Europa actuală contestă din ce în ce mai des faptul că 
există valori universale şi absolute? Această singură „apostazie” care vine de la 
ea însăşi, nu de la Dumnezeu, nu o conduce oare la a-şi dubita propria identi- 
tate? (L'Osservatore Romano, ediţia în limba franceză, 13 [27 martie 2007]) 


Acest simpozion al vostru este o dovadă că nu aveţi dubii în privința 
identităţii voastre de cetățeni europeni, conştienţi de valorile creştine care 
formează identitatea voastră personală şi comunitară. Vă doresc ca de la 
această întâlnire atât de bogată în intervenții asupra diferitelor aspecte ale 
vieţii sociale, culturale şi, mai ales, religioase a continentului nostru euro- 
pean fiecare să se întoarcă la propria misiune conştient fiind că merită să 
se implice pentru a face să izvorască astăzi din izvoarele creştine ale Euro- 
pei flori şi roade care să manifeste identitatea sa profundă. 


